b'\n_START_ARTICLE_\nSkirmantas Pabedinskas\n_START_SECTION_\nBiografija\n_START_PARAGRAPH_\n1962\xc2\xa0m. baig\xc4\x97 Roki\xc5\xa1kio rajono J\xc5\xab\xc5\xbeint\xc5\xb3 vidurin\xc4\x99 mokykl\xc4\x85. 1962\xe2\x80\x931964\xc2\xa0m. mok\xc4\x97si Vilniaus politechnikume. 1964\xe2\x80\x931966\xc2\xa0m. tarnavo tarybin\xc4\x97je armijoje. 1966\xc2\xa0m. baig\xc4\x97 Vilniaus politechnikumo fototechnikos skyri\xc5\xb3.  1966\xe2\x80\x931972\xc2\xa0m. K\xc4\x97daini\xc5\xb3 rajono Gud\xc5\xbei\xc5\xabn\xc5\xb3 s\xc5\xabri\xc5\xb3 gamyklos elektromonteris, K\xc4\x97daini\xc5\xb3 chemijos kombinato elektrikas, \xc5\xa1io kombinato kult\xc5\xabros nam\xc5\xb3 kino studijos operatorius, K\xc4\x97daini\xc5\xb3 rajono laikra\xc5\xa1\xc4\x8dio \xe2\x80\x9eTarybinis kelias\xe2\x80\x9c redakcijos fotokorespondentas._NEWLINE_Gr\xc4\xaf\xc5\xbeus i\xc5\xa1 kariuomen\xc4\x97s teko dirbti elektriku, automechaniku, operatoriumi K\xc4\x97daini\xc5\xb3 chemijos kombinato kult\xc5\xabros nam\xc5\xb3 kino studijoje. K\xc4\x97dainiuose tuomet veik\xc4\x97 ir filmus k\xc5\xabr\xc4\x97 m\xc4\x97g\xc4\x97ji\xc5\xa1ka kino studija. Filmus \xc4\x8dia prad\xc4\x97jo kurti ir S. Pabedinskas. Kai kurie sukurti filmai peln\xc4\x97 prizines vietas ne tik Lietuvoje, bet ir tarptautiniuose festivaliuose, tarp kit\xc5\xb3 \xe2\x80\x93 \xe2\x80\x9eBegalin\xc4\x97 vaga\xe2\x80\x9c, pasakojusi apie pirmuosius artojus. Kartu su kino re\xc5\xbeisieriumi Antanu Maciulevi\xc4\x8diumi suk\xc5\xabr\xc4\x97 trumpametra\xc5\xbein\xc4\xaf vaidybin\xc4\xaf film\xc4\x85 \xe2\x80\x9eKam girnos muzika\xe2\x80\x9c (1972 m., scen. aut. Antanas Maciulevi\xc4\x8dius ir Bronius Bu\xc5\xa1ma), laim\xc4\x97jus\xc4\xaf sidabr\xc4\x85 kino festivalyje \xc4\x8cekijoje._NEWLINE_Nuo 1972\xc2\xa0m. Valstybinio Lietuvos radijo ir televizijos komiteto korespondentas, 1972\xe2\x80\x931984\xc2\xa0m. atsakingasis redaktorius Utenos rajone, nuo 1985\xc2\xa0m. operatorius Panev\xc4\x97\xc5\xbeyje. 1994\xc2\xa0m. suteikta \xc5\xbeurnalisto pirmoji kategorija. 2000\xc2\xa0m. Lietuvos televizijos Naujien\xc5\xb3 direkcijos vadovas. 2004\xe2\x80\x932008\xc2\xa0m. Seimo narys._NEWLINE_Reporta\xc5\xbeus Lietuvos radijui ir televizijai reng\xc4\x97 JAV, Kanadoje, Japonijoje, Italijoje, Rusijoje, Vietname, Filipinuose, Anglijoje ir kitose u\xc5\xbesienio \xc5\xa1alyse. Kvalifikacij\xc4\x85 k\xc4\x97l\xc4\x97 \xc5\xbeurnalist\xc5\xb3 kursuose Lenkijoje, Danijoje bei Maskvos televizijos ir radijo kvalifikacijos k\xc4\x97limo institute._NEWLINE_Nuo 2003\xc2\xa0m. Darbo partijos narys._NEWLINE_1995\xe2\x80\x932005\xc2\xa0m. Lietuvos \xc5\xbeurnalist\xc5\xb3 s\xc4\x85jungos valdybos narys, \xc5\xa1ios s\xc4\x85jungos Panev\xc4\x97\xc5\xbeio skyriaus pirmininkas. 1975\xe2\x80\x931979\xc2\xa0m. vykusi\xc5\xb3 Baltijos \xc5\xa1ali\xc5\xb3 televizijos ir radijo darbuotoj\xc5\xb3 k\xc5\xabrybini\xc5\xb3 konkurs\xc5\xb3 laureatas ir prizininkas. 2001\xc2\xa0m. Lietuvos \xc5\xbeurnalist\xc5\xb3 s\xc4\x85jungos Vinco Kudirkos premijos laureatas. 1985\xc2\xa0m. suteiktas LTSR nusipelniusio \xc5\xbeurnalisto garb\xc4\x97s vardas. 1991\xc2\xa0m. apdovanotas Sausio 13-osios medaliu._NEWLINE_\xc5\xbdmona Laima, s\xc5\xabnus Martynas, dukra Monika'